b'\n_START_ARTICLE_\nHanna Ojamo\n_START_PARAGRAPH_\nHanna Maija P\xc3\xa4ivikki Ojamo (s. 13. joulukuuta 1978 Helsinki) on helsinkil\xc3\xa4inen kuva- ja mediataiteilija.\n_START_SECTION_\nHenkil\xc3\xb6historia\n_START_PARAGRAPH_\nHanna Ojamon vanhemmat ovat Matti Ojamo ja Maija-Leena Ahonen. Is\xc3\xa4 on ammattiyhdistys Ystea ry:n puheenjohtaja ja sosiaalipolitiikan tutkija ja \xc3\xa4iti koulutukseltaan kielitieteilij\xc3\xa4. Ojamo on syntynyt Helsingiss\xc3\xa4 ja kasvanut J\xc3\xa4rvenp\xc3\xa4\xc3\xa4ss\xc3\xa4. H\xc3\xa4nen aviopuolisonsa vuodesta 2012 on Jarkko Heili\xc3\xb6. Ojamo sai p\xc3\xa4\xc3\xa4st\xc3\xb6todistuksen Keskisen Uudemaan musiikkiopistosta 1994, ylioppilaaksi h\xc3\xa4n tuli 1997. H\xc3\xa4n valmistui Kuvataideakatemiasta 2003 ja on opiskellut my\xc3\xb6s Staatliche Hochschule f\xc3\xbcr Bildende K\xc3\xbcnst Staedelschulessa Frankfurtissa elokuvaa ja videotaidetta 2002-2003. Ojamo valmistui Sibelius-Akatemian Arts Management -ohjelmasta aiheenaan kulttuurialan rahoitus ja johtaminen talouskriisin 2008 j\xc3\xa4lkeen Suomessa ja USA:ssa vuonna 2013. H\xc3\xa4n valmistelee sosiologian ja kulttuuripolitiikan alan tohtorinv\xc3\xa4it\xc3\xb6st\xc3\xa4 VOS-uudistuksesta Taidejohtamisen ja yritt\xc3\xa4jyyden aineryhm\xc3\xa4\xc3\xa4n Taideyliopistolle. Ojamo valittiin Suomen Taiteilijaseuran puheenjohtajaksi kausille 2010\xe2\x80\x932011 ja 2012\xe2\x80\x942013. H\xc3\xa4n oli toiminut seuran hallituksen j\xc3\xa4senen\xc3\xa4 vuodesta 2008. Aiemmin Ojamo toimi taiteilijaj\xc3\xa4rjest\xc3\xb6 Muu ry:n puheenjohtajana vuosina 2008\xe2\x80\x932010 sek\xc3\xa4 yhdistyksen hallituksen j\xc3\xa4senen\xc3\xa4 vuodesta 2004. Ojamo on toiminut my\xc3\xb6s mm. tuntiopettajana ja vierailevana luennoitsijana eri oppilaitoksissa ja korkeakouluissa vuodesta 2004 sek\xc3\xa4 kuraattorina, k\xc3\xa4sikirjoittajana ja tuottajana. Ojamo toimii 2017\xe2\x80\x93 Raaseporin tarkastuslautakunnan sek\xc3\xa4 HUS L\xc3\xa4nsi-Uudenmaan sairaanhoitopiirin lautakunnan j\xc3\xa4senen\xc3\xa4 2018\xe2\x80\x93 ja oli ehdolla Kuntavaalissa 2017 Vasemmistoliiton listalta (Sit.).\n_START_SECTION_\nTaiteellinen tuotanto\n_START_PARAGRAPH_\nOjamon taiteellinen tuotanto k\xc3\xa4sitt\xc3\xa4\xc3\xa4 lyhytelokuvia, videoita ja valokuvia. H\xc3\xa4n pohtii teoksissaan yhteiskunnallisia aiheita usein kriittisesti. Ojamo piti ensimm\xc3\xa4isen yksityisn\xc3\xa4yttelyns\xc3\xa4 Helsingiss\xc3\xa4 Kuvataideakatemian galleriassa vuonna 2001. Vuonna 2010 valmistunut Archive Triptych on kolmen arkistomateriaaliin perustuvan lyhytelokuvan sarja sek\xc3\xa4 DVD-kompilaatio, jossa Ojamo peilaa mm. sotahistoriaa ja urheilua sek\xc3\xa4 eurooppalaista teollistumista ja vapaa-ajanviettoa toisiinsa. H\xc3\xa4nen teoksiaan on Suomessa Valtion taidekokoelmassa. Yksityisn\xc3\xa4yttelyit\xc3\xa4 Ojamo on pit\xc3\xa4nyt mm. MMK Museum der Modern Kunst Frankfurtissa avoimien ovien p\xc3\xa4iv\xc3\xa4n\xc3\xa4 2003 ja ZendaiMoMa Himalayas Art Museumissa Shanghaissa, Kiinassa 2011.'